14.2.2020 16:30 | V piatok 14. februára, teda na Valentína, sme sa dočkali aj predstavenia auta, ktoré už vopred mnohí vnímajú ako majstrovské. Ide o Mercedes-AMG F1 W11 EQ Performance z dielne šampiónov z posledných šiestich rokov.
Mercedes dlhodobo dominuje, má vynikajúco vybavenú továreň, mimoriadne šikovných inžinierov a aj množstvo zdrojov. Konkurenti to teda majú veľmi ťažké.
V rokoch 2014, 2015, 2017, 2018 a 2019 sa z titulu tešil Lewis Hamilton, v sezóne 2016 jeho kolega Nico Rosberg a aj všetkých šesť konštruktérskych titulov išlo v tomto období na konto "strieborných". Predstavitelia Ferrari i Red Bullu dlhodobo robia všetko, čo je v ich silách, ale stále sú krok pozadu. Podarí sa to konečne zmeniť?
Športový šéf Mercedesu Toto Wolff potvrdil, že v prípade nového auta ide len o evolúciu minuloročného stroja. Tie oblasti, ktoré nebolo možné zmeniť v priebehu minulej sezóny, boli "prekopané" a úprav je viacero. Zaujali napríklad vstupy vzduchu v bočniciach, ktoré sú postavené po vzore Ferrari a aj krídelko pred bočnicami pripomína riešenie Scuderie.
Mimoriadne prepracovaná vyzerá byť oblasť predných závesov a ďalšie pasáže okolo začiatku podlahy a deflektorov. Tam je to na prvý pohľad doslova brutálne a celá táto zóna má za úlohu ďalej smerovať množstvo vzduchu, ktoré najskôr obtečie okolo pomerne úzkej nosovej časti.
"V prostrednej časti auta sme sa ubrali všeobecným trendom a hornú bočnú nárazovú štruktúru sme posunuli o niečo nižšie," prezradil technický riaditeľ tímu James Allison.
"Vďaka tomu by sme mali získať určitú aerodynamickú výhodu. V zadnej časti auta sme sa rozhodli staviť na doslova dobrodružný dizajn závesov a vďaka tomu si vytvoriť viac priestoru pre ďalší aerodynamický vývoj."
Mercedes mal v roku 2019 jednoznačne najsilnejší prítlak a v zákrutách sedel ako prilepený, avšak na rovinkách naopak mierne strácal. V tomto smere sa tentoraz zjavne ubral inou cestou a inžinieri vykonali niekoľko krokov smerujúcich k zníženiu odporu. Ferraristi postupovali opačne a obe autá by tak charakteristikami mohli mať k sebe o niečo bližšie.
"Víťazstvá a titul neberieme samozrejme," zdôraznil šéf tímu Toto Wolff. "Vieme, že tak, ako v každom roku, aj tentoraz budeme musieť bojovať neskutočne tvrdo. Náš prístup bol vždy rovnaký a ani tentoraz sa na ňom nič nemení."
Mercedes hneď v piatok absolvoval aj filmovacie jazdy, ktoré sa konali v Silverstone; ako prvý do auta zasadol Valtteri Bottas, potom nasledoval Lewis Hamilton. Na kryte motora sme pritom opäť videli aj červenú trojcípu hviezdu, ktorá je pamiatkou na nebohého Nikiho Laudu.